Ըստ Զարուհի Փոստանջյանի, ամեն ինչ դեռ առջևում է, մեր հանրությունը պետք է պատրաստ լինի նոր պայքարի փուլին, որովհետև Սերժ Սարգսյանի հեռացմամբ մենք չենք կարող երաշխավորել, որ մեկ այլ Սերժ Սարգսյան չի ծնվելու այդ պաշտոնում, կամ այլ պաշտոնների այլ նախարարներ չեն լինելու, ովքեր կչարաշահեն իշխանությունը: Պետք է ցանկացած պաշտոնյայի ցույց տալ իր տեղը և ասել, որ դուք եթե ցանկացել եք կամ ստանձնել եք հանրային ծառայություն, ապա պարտավոր եք ծառայել հանրությանը, և ձեր տեղը ոչ թե միայն ձեր նստավայրը պետք է լինի, այլև այն բոլոր տեղերը, որտեղ կան խնդիրներ: Իսկ խնդիրներն այսօր համատարած են, և պետական պաշտոնյան, ունենալով այդ մեխանիզմները, գործիքները, պարտավոր է ամեն ինչին տեղյակ լինել և հարցերին լուծում տալ: Սա է ամբողջ խնդիրը… Քաղաքացիներն այլևս չեն վախենում դիմել… Ամբողջ խնդիրը, երբ մենք սկսում էինք մեր համահայկական ընդվզումը, այն էր, որ ազատագրեինք մեր քաղաքացիներին, և ոչ միայն տեղի ունենա անձանց փոփոխություն կամ իշխանափոխություն, այլև համակարգային փոփոխություն: Շատ ողջունելի է, որ քաղաքացիները դա հասկանում են և արդեն գիտեն, թե ինչ է ընդվզումը, ինչ է քաղաքացիական անհնազանդությունը, ինչպիսի գործիք է տալիս իր ձեռքը, ինչպես այն կարող է ազդել ապօրինությունների վրա և ինչպես վերացնել ապօրինությունները: Նոր սերունդ է եկել, և այդ նոր սերունդը շատ լավ գիտակցում է իր իրավունքները, հետևաբար ես կարծում եմ, որ մենք հաղթելու ենք այս պարագայում ևս, թույլ չենք տալու, որ Ամուլսարի հանքավայրը բացեն ու շահագործեն: